Transport Malta bdiet  tilqa’ applikazzjonijiet għall-iskema l-ġdida tagħha fuq xiri ta’ karozzi ġodda li ma jagħmlux ħsara lill-ambjent. Fi stqarrija Transport Malta qalet li hekk kif tħabbar fil-Budget għas-sena d-dieħla, TM flimkien mal-Ministeru għat-Trasport u l-Infrastruttura nediet skema ġdida biex tinċentiva x-xiri ta’ karozzi ġodda li jaqgħu fil-kategorija M1. Din l-iskema għandha l-għan li tnaqqas in-numru ta’ karozzi antiki mit-toroq u b’hekk tnaqqas it-tniġġis. L-awtorità qalet li din l-iskema se tkun qed tagħti għotja ta’ bejn €700 u €900 lil dawk li jiddeċiedu li jixtru karozza ġdida b’magna M1 li tikkwalifika għal din l-iskema filwaqt li titħassar ir-reġistrazzjoni ta’ vettura qadima. L-iskema daħlet fis-seħħ fl-1 ta’ Diċembru fuq bażi li tal-ewwel jinqeda l-ewwel. Il-Gvern alloka nofs miljun ewro għal din l-iskema. L-applikazzjoni għal din l-iskema huma disponibbli mill-Vehicle Licensing Unit, Hornworks Ditch, Floriana jew jistgħu jitniżżlu minn fuq is-sit elettroniku www.transport.gov.mt Fil-jiem li ġejjin, TM se tkun qed tħabbar skemi oħrajn li tħabbru fil-budget fosthom dik li permezz tagħha tkun tista’ taqleb il-vettura tiegħek biex taħdem bl-Autogas u x-xiri ta’ karozzi li jaħdmu bl-elettriku.